作者:張榘
標題:賀新涼・賀新郎
內容:萸菊香凝霧。記重陽、才經三日，帨懸朱戶。紫殿玉垣稱壽斝，瀲灩瓊花清露。正萬里、塵清淮浦。地寶從來標瑞應，甚新曾、秀出金芝樹。正此處，誕申甫。人間小住千秋歲。畫堂深、彩侍怡聲，慈顏笑語。況是加恩封大國，錦誥鸞翔鳳舞。便娛侍、魚軒沙路。御果金泥宣曉宴，卷宮簾、爭看元臺母。家慶事，耀今古。